എരുമേലിയില് വീണ്ടും മോഷണം എരുമേലി: വീണ്ടും എരുമേലിയില് മോഷണം. വാവര് മെമ്മോറിയല് ഹയര് സെക്കന്ഡറി സ്കൂളില് ഓഫീസുകളുടെ കതകുകള് കുത്തിതുറന്ന് കയറി അലമാരയും മേശയും തുറന്ന് ഒമ്ബതിനായിരം രൂപ കവര്ന്നു. നിര്ധന വിദ്യാര്ഥികള്ക്ക് നല്കാന് സൂക്ഷിച്ചിരുന്ന സ്മാര്ട്ട് ഫോണുകള് അപഹരിച്ചില്ല. ഓഫീസിലുണ്ടായിരുന്ന ലാപ് ടോപ്പും കവര്ന്നില്ല. അതേസമയം സിസി കാമറകള് പ്രവര്ത്തന രഹിതമായിരുന്നെങ്കിലും ദൃശ്യങ്ങള് സൂക്ഷിച്ചു വയ്ക്കുന്നതിനുള്ള സെര്വര് അപഹരിച്ചാണ് മോഷ്ടാക്കള് സ്ഥലം വിട്ടത്. കഴിഞ്ഞ ദിവസം രാവിലെ ഗാന്ധി ജയന്തി ദിനത്തില് സ്കൂളില് ശുചീകരണത്തിന് വാര്ഡ് അംഗം നാസര് പനച്ചിയും അധികൃതരും എത്തിയപ്പോഴാണ് സ്കൂളിന്റെ മുകളിലെ നിലയിലുള്ള ഓഫീസ് മുറിയുടെ വാതില് തുറന്ന നിലയില് കണ്ടത്. തുടര്ന്ന് എരുമേലി പോലീസും വിരലടയാള വിദഗ്ധരും ഫോറന്സിക് സംഘവും എത്തി പരിശോധന നടത്തി. കുത്തിത്തുറക്കാന് ഉപയോഗിച്ച കമ്ബിയില് മണം പിടിച്ച പോലീസ് നായ സമീപത്തെ റബര് തോട്ടത്തിലെത്തി നിന്നു. സ്കൂളിന്റെ പരിസരത്ത് വീടുകളില് നിന്നുള്ള സിസി കാമറകളിലെ ദൃശ്യങ്ങള് പോലിസ് പരിശോധനകള്ക്കെടുത്തിട്ടുണ്ട്. പ്രിന്സിപ്പലിന്റെ മുറി, ഹെഡ് മാസ്റ്ററുടെ മുറി, സ്റ്റുഡന്റ്സ് പോലീസ് കേഡറ്റ് ഓഫീസ് മുറി എന്നിവയാണ് കുത്തിത്തുറന്നത്. മേശവലിപ്പില് സൂക്ഷിച്ചിരുന്ന തുകയാണ് കവര്ന്നതെന്ന് ഹെഡ്മിസ്ട്രസ് ഫൗസിയ പറഞ്ഞു. ഒന്നില് കൂടുതല് മോഷ്ടാക്കള് ഉണ്ടോയെന്ന് പരിശോധിച്ച് വരികയാണെന്ന് എരുമേലി സ്റ്റേഷന് ഹൗസ് ഓഫീസര് എം. മനോജ് പറഞ്ഞു. അടുത്തിടെയായി ഇത് മൂന്നാമത്തെ മോഷണമാണ് എരുമേലിയില് നടന്നിരിക്കുന്നത്. കരിമ്ബിന്തോട് ചാലക്കുഴി വള്ളപ്പുരയ്ക്കല് ഈപ്പന് ജേക്കബിന്റെ വീട് കുത്തിതുറന്ന് മോഷണം നടന്ന സംഭവത്തില് പ്രതികളെ പിടികൂടാന് കഴിഞ്ഞിട്ടില്ല. എരുമേലി സപ്ലൈകോ ഷോപ്പില് നടന്ന മോഷണത്തിലും അന്വേഷണം എങ്ങുമെത്തിയിട്ടില്ല.